মালিক-চালকদের মামলা নিষ্পত্তিতে অস্ট্রেলিয়ায় ১৭.৮ কোটি ডলার দেবে উবার
অস্ট্রেলিয়ার ট্যাক্সি সংস্থা ও চালকদের দায়ের করা মামলার নিষ্পত্তিতে ১৭ কোটি ৮০ লাখ ডলার দিতে সম্মত হয়েছে উবার। ট্যাক্সি সংস্থা ও চালকদের দাবি, উবার অস্ট্রেলিয়ায় ব্যবসায়িক কার্যক্রম শুরুর পর তারা উপার্জন হারিয়েছেন।
আজ সোমবার এক ল ফার্মের বরাত দিয়ে এই তথ্য জানিয়েছে রয়টার্স।
মরিস ব্ল্যাকবার্ন লইয়ার্স এক বিবৃতিতে জানিয়েছে, আর্থিক সমঝোতা বিবেচনায় এটা অস্ট্রেলিয়ার ইতিহাসে পঞ্চম সর্বোচ্চ।
২০১৯ সালে ভিক্টোরিয়া রাজ্যের সুপ্রিম কোর্টে প্রায় আট হাজার ট্যাক্সি ও ভাড়ায় চালিত গাড়ির মালিক ও চালকদের পক্ষ থেকে এই ক্লাস অ্যাকশন স্যুট দায়ের করা হয়। তারা উবারের বিরুদ্ধে আইন অনুযায়ী ট্যাক্সি ও ভাড়ায় চালিত গাড়ি নিবন্ধন না করার অভিযোগ আনেন।
এই মামলার বর্ণনায় বলা হয়, ২০১২ সালে উবার বাজারে আসার পর নিবন্ধিত ট্যাক্সি চালকদের আয় কেড়ে নেয়। যার ফলে, তারা নিবন্ধনের জন্য যে অর্থ দিয়েছিলেন, তার মূল্য কমে যায়।
উবার দাবি করেছে, তারা জেনেবুঝে আইন ভঙ্গ করেনি।
মরিস ব্ল্যাকবার্নের প্রিন্সিপাল মাইকেল ডোনেলি এক বিবৃতিতে জানান, 'উবার এই মামলায় জেতার জন্য প্রাণপণ লড়েছে।'
'অবশেষে, এতগুলো বছর পর উবার যাদের ক্ষতি করেছে, তাদের প্রতি সঠিক আচরণ করতে সম্মত হয়েছে', যোগ করেন তিনি।
উবারের এক মুখপাত্র ইমেইলের মাধ্যমে জানান, প্রতিষ্ঠানটি ২০১৮ সাল থেকে রাজ্য পর্যায়ে ট্যাক্সি চালকদের ক্ষতিপূরণ দেওয়ার স্কিমে অবদান রেখেছে।
'এই মামলার নিষ্পত্তির মাধ্যমে আমরা সব পুরনো সমস্যাকে পেছনে ফেলে এসেছে', যোগ করেন মুখপাত্র।
উবারের ইমেইলে সমঝোতার পরিমাণ উল্লেখ করা হয়নি।
সাবেক আইনপ্রণেতা ও ট্যাক্সি চালক রড বার্টন ছিলেন এই মামলার অন্যতম বাদি। তিনি জানান, এই সমঝোতায় নিশ্চিত হল যে উবার জেনেশুনেই দেশটির ট্যাক্সি নিবন্ধন আইন অমান্য করেছে।
বার্টন এবিসি নিউজকে বলেন, 'তারা ভালো করে জানতেন যে তাদের চালক ও গাড়িগুলোর নিবন্ধন করা প্রয়োজন।'
'কিন্তু তা সত্ত্বেও তারা নিবন্ধন করেনি। তারা আরও অনেক কিছুই করেছে, যা তাদেরকে ট্যাক্সি খাতের বিপরীতে বাণিজ্যিক সুবিধা দিয়েছে, যার মাধ্যমে তাদের ব্যবসা প্রতিষ্ঠিত হয়েছে', যোগ করেন তিনি।
২০১৫ সালে আইন বদলে উবারকে ট্যাক্সি নিবন্ধন ছাড়া ব্যবসা পরিচালনার অনুমতি দেওয়া হয়। রাজ্য সরকারগুলো ট্যাক্সি চালক ও নিবন্ধিত মালিকদের জন্য ক্ষতিপূরণ স্কিম চালু করে।

অস্ট্রেলিয়ার ট্যাক্সি সংস্থা ও চালকদের দায়ের করা মামলার নিষ্পত্তিতে ১৭ কোটি ৮০ লাখ ডলার দিতে সম্মত হয়েছে উবার। ট্যাক্সি সংস্থা ও চালকদের দাবি, উবার অস্ট্রেলিয়ায় ব্যবসায়িক কার্যক্রম শুরুর পর তারা উপার্জন হারিয়েছেন।